b'\n_START_ARTICLE_\nCharles Canning\n_START_PARAGRAPH_\nCharles John Canning, Canningin jaarli (vuosina 1837\xe2\x80\x931859 Canning of Kilbrahanin varakreivi; 14. joulukuuta 1812 Lontoo \xe2\x80\x93 17. kes\xc3\xa4kuuta 1862 Lontoo) oli brittil\xc3\xa4inen virkamies ja poliitikko, joka toimi Intian kenraalikuvern\xc3\xb6\xc3\xb6rin\xc3\xa4 vuosina 1856\xe2\x80\x931862 sek\xc3\xa4 vuodesta 1858 Intian ensimm\xc3\xa4isen\xc3\xa4 varakuninkaana. H\xc3\xa4nen kaudellaan Intiassa puhkesi vuonna 1857 sepoykapina, joka johti Intian hallinnon uudistamiseen._NEWLINE_Charles Canning oli p\xc3\xa4\xc3\xa4ministerin\xc3\xa4kin toimineen George Canningin nuorin poika. H\xc3\xa4n k\xc3\xa4vi Etonin poikakoulua ja valmistui 1832 Oxfordin Christ Church -collegesta. H\xc3\xa4net valittiin vuonna 1836 parlamentin alahuoneeseen Warwickin edustajana, mutta h\xc3\xa4n siirtyi jo seuraavana vuonna yl\xc3\xa4huoneeseen peritty\xc3\xa4\xc3\xa4n \xc3\xa4itins\xc3\xa4 kuoltua Canning of Kilbrahanin varakreivin arvon. Canning toimi ulkoministeri\xc3\xb6n alivaltiosihteerin\xc3\xa4 Robert Peelin hallituksessa 1841\xe2\x80\x931846 ja sen j\xc3\xa4lkeen lyhyen aikaa kruununmetsien ylivalvojana (Chief Commissioner of Woods and Forests). Lordi Aberdeenin hallituksessa h\xc3\xa4n oli 1853\xe2\x80\x931855 postiministerin\xc3\xa4 (Postmaster General) ja uudisti Britannian postilaitosta._NEWLINE_Vuonna 1855 Henry Palmerstonin hallitus nimitti Canningin Intian kenraalikuvern\xc3\xb6\xc3\xb6riksi ja h\xc3\xa4n aloitti teht\xc3\xa4v\xc3\xa4ss\xc3\xa4 seuraavana vuonna. Edellisen kenraalikuvern\xc3\xb6\xc3\xb6rin Lordi Dalhousien aikana brittien siirtomaavalta Intiassa oli laajentunut merkitt\xc3\xa4v\xc3\xa4sti ja Canningin saapuessa maassa vallitsi rauha. Jo ensimm\xc3\xa4isen\xc3\xa4 virkavuonnaan h\xc3\xa4n joutui kuitenkin sotaan Persiaa vastaan, joka oli vallannut Britannian protektoraattina olleen Heratin Afganistanissa. Canning m\xc3\xa4\xc3\xa4r\xc3\xa4si sotaretken Persianlahdelle ja Persian joukot ajettiin pois Heratista. Seurauksena syntyi my\xc3\xb6s liittosopimus Afganistanin hallitsijan Dost Mohammedin kanssa 1857. Canning toteutti kautensa alussa armeijan uudistuksen, jonka yhteydess\xc3\xa4 brittiarmeijan intialaiset sotilaat eli sepoyt velvoitettiin palvelukseen my\xc3\xb6s ulkomailla. Ep\xc3\xa4suositut uudistukset johtivat Bengalissa puhjenneeseen sepoyden kapinaan, joka laajeni pian koko Intian laajuiseksi kansannousuksi brittien siirtomaavaltaa vastaan. Canningia arvosteltiin liian heikoksi kapinan taltuttamisessa ja h\xc3\xa4n sai pilkkanimen \xe2\x80\x9dClemency Canning\xe2\x80\x9d. H\xc3\xa4n kuitenkin onnistui palauttamaan j\xc3\xa4rjestyksen maahan kokoamalla vahvistusjoukkoja, jotka valtasivat takaisin kapinallisten haltuun p\xc3\xa4\xc3\xa4tyneet asemat._NEWLINE_Sepoykapinan seurauksena brittil\xc3\xa4isen Intian hallinto uudistettiin vuonna 1858 ja siirrettiin It\xc3\xa4-Intian kauppakomppanialta suoraan kruunun alaisuuteen. Samassa yhteydess\xc3\xa4 kenraalikuvern\xc3\xb6\xc3\xb6ri Canning sai my\xc3\xb6s Intian varakuninkaan tittelin. Seuraavana vuonna h\xc3\xa4n sai lis\xc3\xa4ksi jaarlin arvon. Vuonna 1861 Intian toimeenpanovaltaa k\xc3\xa4ytt\xc3\xa4nyt neuvosto sek\xc3\xa4 armeija uudistettiin eurooppalaisen mallin mukaisesti. Canningin kuvern\xc3\xb6\xc3\xb6rikaudella brittien ote Intian yhteiskunnasta tiukkeni ja h\xc3\xa4n m\xc3\xa4\xc3\xa4r\xc3\xa4si Oudhissa toimeenpantavaksi maareformin, joka oli ep\xc3\xa4edullinen paikallisille maanomistajille. Toisaalta h\xc3\xa4n antoi my\xc3\xb6s maanvuokraajien aseman turvaamiseen suunnattuja s\xc3\xa4\xc3\xa4d\xc3\xb6ksi\xc3\xa4 ja tuki rautateiden rakentamista sek\xc3\xa4 yliopistojen perustamista Kalkuttaan, Bombayhyn ja Madrasiin. Canning j\xc3\xa4tti teht\xc3\xa4v\xc3\xa4ns\xc3\xa4 vuonna 1862, pian vaimonsa kuoleman j\xc3\xa4lkeen. Heill\xc3\xa4 ei ollut lapsia eik\xc3\xa4 kukaan perinyt Canningin jaarlin arvoa.'